khistorydata/jeongjo-sjw-relations huggingface dataset:
정조 20년 · 강
命未下直守令明日辭朝
정조 20년 · 강
命各營閫給代之需無得取辦於常賑穀衙門移錄及各年停減亦無得擧論廟堂與地部惠廳十分撙節年年加錄以充壬子會案後就皮雜穀逐年分數作米
정조 20년 · 목
右議政尹蓍東啓言取見判府事李命植疏本則常賑穀之散置諸道者壬子會案所在合二百七十七萬四千四百餘石至乙卯其所減縮爲四十七萬九百餘石若其矯捄之策則地部毋得移錄廟堂亦勿他劃停減未捧此穀則不入皮雜穀中逐年分數作米事也常賑穀耗縮不意至此之多而四年之內穀簿之減乃爲四十七萬石零則國計之罔涯不可勝言究其弊源則不但各衙門移錄及各年停減之次次耗縮而已各道營閫蕩債彧蘇弊給代之需一皆取辦於常賑穀統計卽今給代之數合爲十四萬餘石衙門移錄猶屬公用各年停減係是特恩而惟此加分給代名色元不關於朝廷當初許施固已失當到今穀簿之耗縮如此所當一竝還錄於本穀而多年施行之餘遽令置之則營閫事勢亦甚難處此則從後別般商量更爲措處計料從今以後給代二字營閫無敢仰請廟堂亦無得許施之意嚴明定式衙門移錄及各年停減除非萬不得已則無得擧論於常賑穀廟堂與地部惠廳相與告戒十分撙節用下寡而添入廣年年加錄則不四五年而當充壬子會案之數如是然後就此皮雜穀中依疏辭逐年分數作米實合事宜此則當在該廳臨時稟旨便宜擧行之如何請以此分付從之
정조 20년 · 강
飭諸道道臣禁賑邑立本自備之謬規
정조 20년 · 목
右議政尹蓍東啓言取見判府事李命植疏本則歉歲設賑年太爲上粗粟次之米爲最下諸道賑濟之狀每每取見則米多而皮穀少皮穀之中租多而太麥少俱有縮穀已成規例守土之臣惟取廣濟之名以至於此事也近來賑規之多不遵古亦一痼弊少用皮穀專當米條本是守令要譽之事而今則便成式例所謂縮穀尤屬無義就中各邑之立本自備最是穀物耗縮之一大尾閭朝家申飭前後何如則其所防範尤當自別此則竝另飭諸道道臣無或有來後襲謬之弊如或有如則違越者摘發論罪事竝爲嚴飭從之
정조 20년 · 강
劃付儲置穀七千石于畿營以充各邑用下仍著爲式
정조 20년 · 목
右議政尹蓍東啓言取見判府事李命植疏本則京畿一廳最爲難支究其致弊之由則專是儲置用下之殆無限節莫若歲捐幾千石之米付之該道道臣隨事揣量着意操切或有意外別下參量加劃立爲定制事也畿邑儲置會減之濫報合有變通者厥惟久矣劃付該道之請似爲覈實節蓄之要道故今該廳往復畿營執數歲之中以七千石爲定數則庶可以酌其多寡當其容入云依此數預爲劃付俾得推移充用勿令他般區處如疏中所請實合事宜請以此分付從之
정조 20년 · 강
命判府事李命植疏辭中十萬包恒留京庫及待年豐貿米事竝從之
정조 20년 · 목
右議政尹蓍東啓言取見判府事李命植疏本則京師艱食之患去而益甚欲爲足食之道則要令十萬石米常留京庫凡百取資皆用於米無所慳惜流布閭井則自復一石三兩之直而均廳錢條歲或有餘諸道豐稔處以詳定價貿取勿令吏胥作奸民皆樂從不待三五年之久而十萬石之數可以立辦且或除給耗條之半以補其劣而運來之際小小掣礙之端要在臨時便宜事也京廳之十萬石恒留諸道之待年豐貿米難乎云爾事極便好如車輪鳥翼之不可偏廢然恒留時陳久紅腐之弊貿取時準價及民之惠旣貿後船隻運輸之節皆當預入商量而至若移納一款雖緣均廳米條之不足爲此不得已之事而聖心之所憫惜聖敎之所持難每在於此蓋以豐歲穀賤或有斗米三錢之時而均米本有定價預買自歸欺民都下足食之效畢竟易歸於無實今雖不能立法禁斷而奉行之臣在所警惕以盡對揚之道宜無所不用其極疏辭中恒留十萬石及待年貿米事亦竝姑依請施行之意請分付從之
정조 20년 · 강
命以明日展拜于景慕宮
정조 20년 · 목
敎曰明日當由逌瞻門展拜該房知悉又敎曰明日展拜時兵判都領事分付
정조 20년 · 목
具翼善冠袞龍袍乘輿出永淸門明政門弘化門入逌瞻門至宮門前降輿入就版位行禮如儀陞詣宮內奉審入齋室少頃出齋室門外乘輿由逌瞻門出
정조 20년 · 목
金海府使李身敬延安府使趙廷鉉等以次進前各奏姓名訖予謂身敬曰屢次首擬今始點下矣李文喆幸値慶赦得以宥還而其罪自如矣爾若一心做去能效治績則當竝乃叔而敍之矣予謂廷鉉曰路中也宣諭除之下去勉爲之入明政門弘化門永淸門還內
정조 20년 · 강
方外儒生金懋淳等六百七十八人上疏賜批
정조 20년 · 목
疏略曰先正臣文靖公金麟厚從祀文廟事二十年來疏六七上矣忱誠淺薄兪音尙靳使德如文靖節如文靖不得躋祀於七十子之列祀關馨香禮欠明禋傳受繼開之人未能周旋於列侍誾如之地者其於樹風礪世之道豈非慨然欠缺處耶抑又思之文靖之道學文章出處大節我殿下以爲可享也大夫國人皆曰可享也特緣事體重大所宜難愼也然若其賢必可享而徒以難愼而不之祀則是自古及今大賢盛德終無可祀之日寧有是也夫難愼之道無他參量其人賢否博採輿論積久歲月之謂也今玆文靖之允合從享君臣上下僉以爲可公議峻發歲久年深其於難愼已至審矣適當聖明御極文運泰享以文靖之盛德姱節殿下已曠感而洞燭之矣臣等亦竭陳而無餘蘊矣深山窮谷愚夫尺童亦皆景慕而欽誦之矣今無容復事條列而撮其必可合於從祀者言之文靖之於進德修業明理主一之工忠信篤敬着實踐履文敬公臣金宏弼也信古好義講磨切磋文獻公臣鄭汝昌也潛心主敬涵養本源堯舜君民修己治人者文正公臣趙光祖也天姿近道學問精深者文元公臣李彥迪也姿稟超邁學識潛宏心傳孔孟道紹洛閩者文純公臣李滉也光明正大通透灑落者文成公臣李珥也純厚篤實溫粹省察者文簡公臣成渾也道學節義無與倫比者滉之贊文靖也天祐吾東鍾生河西者先正臣文正公宋時烈之言河西卽文靖號也先後倡明互相資益也如此之盛且至也又況大本中正之敎隻手三綱之諭昭如日星炳若丹靑以我殿下大聖之姿至公之明其所以曠感而褒美者如是其摯除非大賢地級則不可以得此也審矣以若道德之盛兼有節義之美歷數今古果幾人乎今日從祀之請可謂失之太晩蓋亦有待乎是日也況今人心不靖士趨華盭正學未盛邪說鴟張玆豈非去賢日遠遺化漸邈矜式無所趣向昧方之故耶不於此時亟擧盛典使人人景仰而尊慕觀感而依歸則其於大聖人尊道衛學崇德報功之化豈不誠重且大哉伏願特允先正臣文靖公金麟厚從祀文廟之請俾爲扶植斯道培養元氣之方臣於治疏將上之際伏覩八道儒生疏批有曰粵若先正文靖公金麟厚洞見義理之大源獨得其宗其危忠姱節往往發之風騷不足爲多古人論國朝人物道學節義文章忒有品差其兼有而不偏先生庶幾云者予亦云然臣等攢手感服有以仰我殿下精義之深貫天人而揭日月於是乎蓋覺臣等之誠薄尊道稽於陳請俯仰慚歎益無所容批以先正文靖之直尋正脈倡起群賢雖以文純之眞積踐履亦未免就質而決疑文純所謂道學無倫比云者誠格言爾等之請從聖廡之祠夫孰曰不可而太學不書謹悉今始得以呈徹不知者必以爾等謂辦此於日前疏批之後太學事未妥然本事至重爾等退修學業仍敎曰疏章頭辭目有體格太學生四學生館學生某道儒生稱號而已此疏之稱以方外儒生事未前聞捧納承旨推考
정조 20년 · 강
命黃海監司徐邁修推考信川郡守鄭述仁拿處華城新買土築筒將校更加嚴杖照律定配
정조 20년 · 목
該監司狀啓以信川郡華城新買畓看役將校禹德進移文捉來嚴杖究問一邊發遣營禆使之探察舊洑民情及禹校行惡委折以來一邊關飭該郡守鄭述仁使之親審開洑利害形止以報矣卽以該郡所報參互諸人供招則蓋一道川水介於南北兩垌之間而南垌之華城新買畓距川稍遠在前引水舊道地形平夷水勢甚緩今此禹德進乃於明禮宮畓中水門之下下水門之上橫鑿大浦分受上流之水因高注下勢若建瓴而注入南垌則北垌引水之因此減殺理所固然舊畓之被害民人之稱冤不是異事詳看圖形較其利害新開水道不可仍置使許多石落舊畓坐受其害故其上流新掘處還爲塡塞依前以舊水道疏鑿灌漑使南北垌畓均被水利之意關飭於地方官使民明知禹校之中間作弊非華城之本意禹德進則不念朝家軫民弊之飭敎但出目前專水利之妄計者已極無狀鉗制垌民使不得訴冤雖一民恣行棍笞禁其注水以致民怨者萬萬駭妄仍囚營獄以俟處分敎以當初行査之成命一則事關華城不欲貽一民弊一則非但宮筒政爲民畓爲邑倅者不能禁斷於該校憑藉行惡之時爲道臣者不爲詳査於宮房作人外蒙利之諸民人營邑事其可曰克盡其職乎幺麼差人恣意作弊而聞華城二字則營邑不欲開口可否於其間朝家本意苦心之不然該倅雖或不知該伯其可泛忽縱云未及聞知未知亦罪該道臣推考該守令令該府拿問處之此後無論此道他道名以華城所管之事一有爲弊而不卽轉聞不早枚報者道臣守令難免嚴勘此非一時飭責之敎更當考察諸道對揚勤慢除尋常各別嚴飭行會俾有實效所謂該監則雖無大段行惡之事云而三度笞棍亦非行惡而何令道伯更加嚴杖照律定配擧行後與水桶本行査事詳細狀聞俾勿隱諱
정조 20년 · 강
以徐有秉爲禁衛中軍
정조 20년 · 강
命承旨鄭尙愚拿處以蔡弘遠代之前望也
정조 20년 · 목
景慕宮動駕時命兵判都領而尙愚誤以何營將臣都領煩稟也
정조 20년 · 강
命松都守臣修葺麗太祖顯陵祭閣仍命春秋降香祝仍著爲式
정조 20년 · 목
敎曰麗太祖有統一三韓之功而昨聞居留之臣所奏陵前祭閣幾乎不蔽風雨是豈我列朝飭命守護之聖意乎旣聞之後豈可不卽修改令該曹分付守臣就而葺治訖役後狀聞則當遣官致祭以此分付昔我肅廟三十年命以春秋祭物本府封進而歷代陵寢或有降香祝處宜無異同麗太祖顯陵春秋祀享下送香祝事定式而例用祝文禮判旣帶文任使之撰進
정조 20년 · 강
召見禮曹判書閔鍾顯戶曹判書李時秀于重熙堂
정조 20년 · 목
予謂承旨李肇源曰近來儒生從享疏孰主張是肇源曰士林大同之論矣予曰今日儒疏文不成理雖河西之從享而反爲河西之貽羞矣似是鄕儒之得見日昨批旨而猝乍之間不謀於衆自相撰出者矣肇源曰似然矣予曰庸學表裏之工惟河西知之予則以爲賢於五賢矣予謂鍾顯曰今日有儒疏請享金河西其言則是也而從享重典也未之輕許矣鍾顯曰先正臣宋時烈著其神道碑而道學也文章也節義也竝稱其卓然而自無愧色金昌翕善爲尙論之士而亦於河西無間然矣予曰只觀其文集之行于世者知行之工爲東儒之倡敬義夾特內外交修天人性命之際洞見大原矣鍾顯曰人倫日用之間篤厚無欠缺者恐無河西之比矣予曰從享是自古重典而有子之不能躋十哲之列者何也昨日右相以爲酷似聖人而反遜於子張宰我之陞堂此則不然以顏子優入聖域之位而尙亦竝論於德行之科則豈獨於有子而不之論乎且蔡元定之不得從享者或以父子不得竝侑歟啓聖祠亦不得入此亦闕典而未修擧者也仍敎時秀曰日前李命植疏論諸條右相昨以擧條稟處而姑未啓下矣老臣憂國之計不可不從長許施而諸條果無一朝通變之策若就營邑之放債殖利而畢竟以公穀給代者一一推還無俾利歸於私而害歸於公可也貿穀事亦試可之事雖未滿十萬石當此年事之稍登就穀賤邑貿取亦爲不傷農之策矣時秀曰京中穀簿實爲難支之慮今方經度多貿而聞惠廳亦甚不敷明年則本廳支放亦爲不足云矣予曰筵退後穀簿諸條問于左右相以爲從長稟處之地可也
정조 20년 · 강
命承旨李肇源拿問重勘仍飭榻敎襲謬書出之弊
정조 20년 · 목
敎曰榻敎之不於榻前書出事未前聞雖曰同是一人而以有司堂上召之則誤書戶判者節節駭然當該承旨拿問重勘此弊若不嚴防後弊不可勝言此後雖一字半畵更或襲謬當該承旨繩以重律事載之故事揭諸院壁
정조 20년 · 강
命麗太祖顯陵香祝以每歲春秋仲朔擇日下送
정조 20년 · 목
禮曹啓言麗太祖顯陵春秋祀享下送香祝事有命矣請依首露王陵享祀之例每歲春秋仲朔擇日擧行允之
정조 20년 · 강
勘放前虞候李時䓧仍命時囚等府內保放
정조 20년 · 목
義禁府啓言全羅前兵虞候李時䓧令已拿囚係是同罪依任焴例杖八十公罪收贖放送敎以如有功議各減一等日熱如此時囚府內保放該府又以時囚罪人鄭尙愚李肇源府內保放啓
정조 20년 · 강
命政院書吏之拘留龍虎營者待處暑後勘罪
정조 20년 · 목
兵曹啓言依下敎政院書吏金碩潤龍虎營拘留敎以日熱如此保放處暑後勘罪
정조 20년 · 강
安春君烿疏陳病狀乞免享官批許該曹付標
정조 20년 · 목
予謂沈頤之曰卿曾經完伯嘗聞梁靑溪事蹟而梁周翊爲其後孫耶頤之曰未能詳知矣予曰若人雖有出師未捷身先死之歎其忠義炳炳無愧於李忠武而僅以其子之職贈以兵參良可惜也至如尹衡志之忠節尙闕褒美之典故向來貤贈蓋出闡幽之義大抵我東崇獎之典多係於世閥之微顯豈不慨然如梅月堂之文集合有刊板而廣求遺書尙未得其全稿水落山淸節祠中亦無有儲云卿等或知所藏處乎承旨李益運曰慶▣亦有梅月祠臣當問而求之矣
정조 20년 · 강
施承旨柳匡天不敍之典以李海愚申鳳朝爲承旨竝前望也
정조 20년 · 목
敎曰入院稱罕則尤宜恪勤而入侍之除擧措怠慢今日又於入侍命下之後不卽詣閤其在警後之道不可無飭同副承旨柳匡天亟施不敍之典又敎曰承旨前望單子入之待下批牌招察任
정조 20년 · 강
改差貞陵令李脩輔翼陵參奉鄭復煥以李顯民爲貞陵令韓伯▣爲翼陵參奉竝口傳伯▣初仕也
정조 20년 · 목
禮曹啓言卽接貞陵參奉翼陵令所報則來六朔朔望焚香受香在於今二十九日而貞陵令李脩輔身病猝重參奉今方入直翼陵參奉鄭復煥呈旬在外令今方入直受香無人云請李脩輔鄭復煥今姑改差其代卽令該曹口傳差出允之○貞陵令李顯民翼陵參奉韓伯▣口傳批下
정조 20년 · 강
遣承旨詣懿陵奉審摘奸
정조 20년 · 강
刑曹參議沈樂洙上疏賜批
정조 20년 · 목
疏略曰念臣不仕十有餘年而前後衷情陳暴已久竊意聖明幾盡俯燭甘作荒野之老傖自稱明時之退士稍遠駭機永謝危途聊送殘年以娛餘生不意秋部特除又及屛廢之蹤初謂遺照宜卽鞶遞拖至屢日職名尙存詞訟重務緣臣癏曠踧然若驚無所自容臣非高蹈豈欲長往人臣之遭罹讒言僇辱身名從古許多而疑怒起於懲討目以樂禍構誣及於空蕩指爲黨逆生逢聖世莫酬報效之志獨抱危忠積被忌嫉之害長冒危於半生不得安於一日而獨蒙明主之深憐者歷數今古惟臣而已此臣所以自悼窮命終恐聖恩之莫保永矢自廢欲效古人所謂不報之報也惟是天往不泯靈識猶存身在兵壑念係朝廷漸見君臣大義冉冉墜地聲討亂言而未聞亂言之究覈闡明義理而益見義理之滅裂漆室之憂耿耿如結窮山靜夜怛焉無寐胷氣漉漉如石上下死則無知誠有可樂而一疾三年死亦未易見今賤疾添以毒痢委席涔涔虛縻官職益增惶懼伏乞哀憐臣情卽令遞改治臣逋慢之罪亦命削去臣仕籍俾安溝壑畢命之義焉臣治疏扶病隨至中路從縣道上送則政院謂以二品辭疏而再却臣不知格例之如何而如臣情理之危苦固不可斷以辭疏況疏中所陳區區憂國之忱亦有所及者則一例退却亦不幾於壅蔽耶臣亦爲之憂歎而氣短也不得已擔舁病軀來伏京邸涕泣拜章還尋鄕路尤增死罪批以爾其勿辭上來察職
정조 20년 · 강
承旨李益運金翰東聯疏徑出命益運及承旨蔡弘遠拿處翰東遞差李鼎揆申鳳朝許遞前承旨李肇源罷職以黃昇源曺允大柳焵金啓洛李魯述爲承旨竝前望也
정조 20년 · 목
聯疏略曰卽見刑曹參議沈樂洙到院之疏則以其辭疏之見阻侵斥政院至謂之壅蔽臣等不勝驚懍訝惑之至槪其疏辭旣非言事不過是辭職而初則以家僮直呈有違飭禁故僚議停當按例而退送末乃以縣道上送而適値齋日辭疏留院亦涉如何該房退却原其事實不過如斯而今其疏語如是深緊臣等得此題目其何可晏然冒居乎伏願亟遞臣等之職敎以三品辭職疏不爲捧納云云在於何房故事乎近來政院擧措無非駭悖鄭尙愚之出宮時煩稟科外隨駕營李肇源之在院中書出榻敎柳匡天之擡頭奏對蔡弘遠之奏語有欠人事上李益運之誤傳殿座之司謁不卽請罪數日之間衆承宣之罪俱發而此猶不足道臣從縣道捧上之疏本謂以齋日退送比之三品辭疏不捧云云尤爲駭然兩日該房承旨査出罷職益運則勿令前導退院弘遠之罪諭之大臣兩人便屬已遞而益運之聯名於僚疏又甚無嚴一幷拿處與已囚諸囚同爲保授待下敎捧供雖以右承旨言之此等易知之事不能檢飭以致酬應亦爲遞差守廳只有一承宣在外及奉命承旨幷許遞與未差之代前望單子入之待下批牌招察任
정조 20년 · 강
改差翼陵參奉韓伯▣以李義耆代之口傳初仕也
정조 20년 · 목
禮曹啓言卽接翼陵令所報則焚香受香在明而新除授參奉韓伯▣時在公州云請伯▣今姑改差其代卽令該曹差出允之翼陵參奉李羲耆口傅批下
정조 20년 · 강
賜贈牧使李士龍祠額
정조 20년 · 목
宣額號望忠烈忠壯忠節以忠節批下
정조 20년 · 강
遞承旨李魯述柳焵以宋銓朴宗來代之竝前望也
정조 20년 · 목
魯述時在驪州政院啓請乘馹上來敎以與違牌承旨許遞前望單子入之待下批牌招察任
정조 20년 · 강
命申耽羅牝馬冒出之禁
정조 20년 · 목
濟州牧使柳師模狀啓以爲前牧使李禹鉉在任時因備邊司啓下關今春三邑流丐人願出成册二百二十九名內成公文出送只爲二十三名而麥登以後漸次入來私屯牝馬出送爲一百八十五匹此旣出於一時權宜之政則麥秋後自當禁斷故臣到任後卽爲如前防禁敎以卽不過一時權宜爲島民闊狹之擧豈可仍此蕩然如前各別禁斷事令政院回諭
정조 20년 · 강
召見藥院提調沈頤之副提調李海愚于誠正閣
정조 20년 · 강
命時囚李益運蔡弘遠鄭尙愚李肇源竝罷職放送
정조 20년 · 목
因義禁府都囚徒錄啓敎以飭已行拿處承旨竝罷職放送後草記
정조 20년 · 강
命宮婢之誤佩年久章標出入闕門者令該曹科治不飭之當該中官拿處
정조 20년 · 목
兵曹啓言龍洞宮婢子佩癸丑年漢符自丹鳳門入來之際現捉於門將誠極痛該請婢子出付攸司照法重繩當該次知中官令該府拿處允之敎以近來爲騎堂者不讀明義錄門禁蕩然幺麼宮婢亦敢肆然犯科究厥弊源罪在該堂此後更加着念該婢與頭目婢令該曹照法痛繩而檢飭之首奴亦令捉來重治○刑曹以龍洞宮婢子阿只連杖一百頭目婢世分首奴韓尙輝等各杖八十放送啓
정조 20년 · 강
命中官劉仁獐罷職放送
정조 20년 · 강
遞兵曹參知李義駿承旨李昌漢
정조 20년 · 목
敎曰聞其實病勢難入直且當有編書之事兵曹參知李義駿許遞令該曹口傳差出又敎曰同副承旨襄病勢難當暑供劇許遞○以徐美修爲兵曹參知口傳也
정조 20년 · 강
以柳孝源爲禁軍別將
정조 20년 · 강
敦寧都正李日運以無敦寧陳疏辭職賜例批
정조 20년 · 강
召見吏曹判書金載▣于重熙堂
정조 20년 · 강
命降付承文院官員韓耆裕申星模吳聖根等芸館國子
정조 20년 · 목
該院會圈後有下敎事而耆裕不卽待令星模以上博士不能嚴飭聖根在院不爲催促故竝令該曹口傳施行耆裕星模付校書副正字聖根付成均學諭
정조 20년 · 강
命承旨李冕膺李肇源魚用謙金熙朝前承旨成種仁重推假注書吳泰曾汰去分揀
정조 20년 · 목
以兵曹參判徐有大擧條不書職銜事種仁請推注書敎曰此雖微事注書則曖昧而混同請勘當該承旨及在院承旨一竝從重推考假注書吳泰曾汰去分揀
정조 20년 · 강
命刑曹判書李得臣參判尹弼秉參議韓用龜罷職分揀
정조 20년 · 목
敎曰詞訟之任數遞宜念與其乍罷旋敍姑令仍任以責來效之爲實政刑曹堂上罷職人竝分揀仍卽牌招察任
정조 20년 · 강
命忠淸水使差代與未下直閫帥守令催促下送
정조 20년 · 목
敎曰忠淸水使之代今日政差出與未下直閫帥守令使之不多日內下送事分付
정조 20년 · 강
命推吏曹參議韓晚裕更爲牌招
정조 20년 · 목
晚裕違召政院以罷職傳旨捧入敎曰出膺之後又復引義義無所據只推更爲牌招
정조 20년 · 강
命執義李城輔擬承旨望幼學宋啓榦金直淳付軍職使之上來
정조 20년 · 목
敎曰今聞山林亞長中當擬承旨望者以未經寺監之正不得循例擬望云今日政勿拘擬入事分付大臣有筵奏之兩儒時無現窠亦未卽擬云然則古例可按兩山林俱是出入於曹筵經筵之人也今於其孫之拔例收用豈可不先見其面乎幼學宋啓榦金直淳令該曹付軍職冠帶常仕使之上來入侍
정조 20년 · 강
有政吏曹判書金載瓉參判黃昇源參議韓晚裕兵曹判書趙宗鉉進
정조 20년 · 목
以李城輔爲承旨鄭履綏爲修撰林蓍喆爲禮曹參判李書九爲左尹李述源爲星州牧使李益運爲副總管閔光升爲忠淸水使宋啓榦金直淳付副司勇
정조 20년 · 강
諭同副承旨李城輔上來
정조 20년 · 목
政院啓請城輔乘馹上來敎曰擢置邇列非爲侈銜況於尋鄕之後必欲更致朝端而誠未見孚尙遲幡然凝竚之思不啻如渴爾其斯速乘馹上來事同副處下諭
정조 20년 · 강
命嶺南道臣李泰永薦進人李樹仁李楨國禹載岳鄭煒金台翼等給馬起送
정조 20년 · 목
慶尙監司李泰永狀啓以爲行誼純篤之士才識超邁之人參以見聞更加採訪就其中實行實跡著聞者五人姓名年歲居住來歷及薦目開錄于左生員李樹仁年五十八居慶州壬辰功臣贈兵曹參議彭壽八世孫家貧而能有操守自少不營產業惟耽經史蹤跡未嘗到城府之間雖地主屢邀不得見可知其秉心而飭已生員李楨國年五十四居安東侍直惟樟六世孫讀書治心頗有經綸雖處窮約而不自衒士友莫不推詡以有用之才幼學禹載岳年六十三居大丘縣監錫珪曾孫窮不移志老益硏經謹拙之行篤於自修而自幼時孝於事親一邑士民多有稱誦幼學鄭煒年五十六居星州文穆公逑後孫杜門讀書內行甚美宗族稱其敦睦鄕黨推其質實學識之優猶是餘事生員金台翼年六十一居禮安贈都承旨▣五世孫爲人精詳有才有行杜門溫經不求名聞居鄕律已綽有聲譽敎以旣命薦進宜責薦進之實效使之給馬起送事回諭
정조 20년 · 강
命吏曹湖西嶺南薦進人待上來竝卽草記
정조 20년 · 목
吏曹以忠淸道道薦人堤川進士金珩吉上來啓敎以未及上來兩人如可强使之催促上來同爲草記嶺南薦進人亦爲起送事分付道臣待其上來亦卽草記
정조 20년 · 강
命海西還穀加分三千石
정조 20년 · 목
備局啓言黃海監司徐邁修狀啓以爲還穀留庫中六千石特蒙準許斟量均俵而見今農務方殷兩麥失稔際此接濟惟在還穀限三千石加劃爲請矣本道民情果如此則給還勸農在所不已請依施允之
정조 20년 · 강
推永興府使李漢興德源府使元毅鎭仍飭道臣考其贖愆然後論理狀聞
정조 20년 · 목
義禁府啓言觀此咸鏡前監司趙宗鉉狀啓則以爲永興德源兩邑漁稅之白徵雖極可駭南北海民之失業實狀則然云兩邑海戶之失業白徵旣是實狀則守令之論報請減事勢則然而初不能着意勸飭致此許多減縮者難免其責有不可以出錢防給莅任屬耳置而不論請永興府使李漢興德源府使元毅鎭竝拿問處之敎以或云防給或是新到兩邑守令爲先從重推考考其分明贖愆然後論理狀聞事更爲嚴飭道臣
정조 20년 · 강
召見原任直提學徐龍輔直提學李晚秀開城留守趙鎭寬于便殿
정조 20년 · 목
予謂鎭寬曰何日當還營鎭寬曰當待綸音製下卽爲啓程矣予曰初欲以文字別諭士民矣更思之此涉張大只以擧條啓下者精寫一本自政院給諭書筒齎去咸聚父老細細曉諭也此地卽列聖朝所歷臨而予則今非遠遊之時矣必於此月有此施惠之事者欲廣慈恩也曉諭父老時亦使知此意也鎭寬曰民雖至愚豈不知聖意之攸在臣於還營之日將與一境民庶含恩獻頌矣予曰麗朝陵寢曾在顯廟朝增其牲幣之節以王氏子孫守護矣所居王氏今爲幾何鎭寬曰其麗甚衆而皆麗朝中葉以上子孫也予曰以經傳觀之有曰虞賓在位群后德讓有曰在彼無惡在此無斁聖人之意槪可見矣今之松人與此奚異名在朝籍者殆無其人此豈朝家一視之意哉無論文武卿須搜訪人才以爲收用之地
정조 20년 · 강
召見諸承旨及慶尙左兵使李殷福子誠正閣
정조 20년 · 목
承旨持公事入侍也殷福辭陛也
정조 20년 · 강
修撰鄭履綏上疏賜批
정조 20년 · 목
疏略曰臣卽空空一物耳其所爲業不過口誦羲經一部而躐取科第三司淸華歷敭殆遍向者堂疏發於前臺章繼於後人言頗峻臣心益慚昨秋恩罰至今惶蹙而又此公議送發物情不愜則惟有杜門訟愆撫躬自惜而已且臣痰癖之症添暑益㞃天牌之下末由趨承伏乞俯垂鑑諒遞臣職名焉臣方丏免不宜贅他而愛君如丹耿結子中玆將平日之所慨嘆者附陳焉夫激濁揚淸有國之急務欲使激揚必先好惡之公然後士趨不歧國是底平蓋人君處崇高之位握造化之柄一念所向一言所出莫不趨走響應惟上之從此誠導率之妙而轉移之機也臣竊覸我殿下近年以來亦嘗留心於賢邪進退民志非不粗定朝象非不略新而尙於公私好惡之辨無明白截直底意有依違苟且之端使前日之不能自立者舊染猶存於變無期夫君子小人之分如天地之有陰陽彼盛則此衰此長則彼消未有半陰半陽而可名爲甚物者人君對天之道亦當區別辨破使不兩存而參錯也明矣雖以國家乂安之道言之先明淑慝夬正從違俾一世之人曉然皆知上意之所存則始乃捨舊圖新悟非追是同歸於大公至正之化而生成之澤行乎其間豈不美哉今若終始含蓄左右容忍以是而爲調停以是而責寅協則臣恐治效逾邈人志益渝此無他故公私之分猶未盡其道耳伏願殿下繼自今凡於用捨之際益恢公正克祛偏私則君子有所恃小人有所懼杜絕僥倖而朝著益淸防斷躁競而世道愈靖庶有以致淸明之象而迓和平之福矣批以爾說卽近日盈耳聒聒之說也便不新新不滿一哂昨春左相筵奏中擧直而不錯枉云云在其時尙可今爾爲說之曰以好惡之無明白爾說何說爾意何意朝廷之上無大義理之未及闡發者則調停寅協將於何着手如彼也故當好者好之當惡者惡之物各付物物來順應好之者有罪則斥之惡之者久而後用之無將迎無內外嘉善而矜不能忘怒而觀理捨短而取長惟予眼藏看看是好人人人非惡人雖欲區而別之亦不知何者陰何者陽孰是彼孰是此怎麼半陽怎麼半陰甚近於此甚近於彼此乃右所謂義理關頭之無形現可言者惜乎爾說何乃混圇䵝昧如昏夜黑窣窣而莫之爲恥予癖本在太陽症似此無稽不詢之說不堪掛齒牙間費却辭敎於從違之際爾之本職改差俾爲息紛禁喧之一助
정조 20년 · 목
因該府別單敎以恤典令該廳卽爲分給事分付○賑恤廳啓言西部全家頹壓一戶錢二兩三四問中完多頹少一戶布一匹南部完少頹多四戶各布一匹分給
정조 20년 · 강
命廣州府營庫綿布一百五十九同零出給貢人限八年計數換貿
정조 20년 · 목
該留守徐有隣狀啓以爲臣營營庫所在木綿元數二百十二同零內計除其貸下用下及以錢代留條則本色見存爲一百六十八同零臣於今年夏初始出庫曬閱則十七同零則全數腐傷八十二同則雨漏鼠破幾乎無同無之六十九同則體質極其脆弱破損不至費力今若因循不卽變通則不出五六年一齊同歸於無用臣取考守營重記則營庫木條以地木下地木下收木帖價木軍木常木貢木列錄而又於其下以六十同甲戌十月報備局改備懸錄甲戌卽故重臣徐命彬留守時也文獻無徵雖未知當初作入之如何中間改備之如何而以其名色別錄觀之則各司貢價之貿入足可領略雖以臣所經歷言之戊申年待罪度支時自朝家有關西木取來發賣之擧用餘木二十餘同升麤尺短人無願買者故限五年出給於貢人及其貢價上下也逐年如數計除價則不減木則如古卽此一事亦可以傍照蓋貢人射利之徒也今雖賤賣若無所益有錢入手逐年殖利則非特報本亦多贏餘故計其年條自有願受者招致京司貢人眼同營屬從公決價同數旣多傷損較甚不可比同於關西木條故年條以八年的定保障重地木貯之一時空虛亦甚可悶昨年守臣沈頤之中旬取用時不以錢代留貿得貢木如數貯留於戶曹者爲十六同及此時取來此木又於庫貯木中細加考閱限九同擇出合二十五同俾作留庫之資其餘一百五十九同零以貢木計數換貿而貢木旣有戶惠廳所受及兵曹所下故各衙門中從文牒去來以爲除留取來之地而八年之後又復積置不改則依舊是烟薰濕蒸鼠破雨漏便歸無用之歸且八年之內次第改備着意看守則決不如目下見在木之多數腐傷從今以後倣用此制酌量其數爻多少年條久近分排換貿於貢人使木條之折半或三分一二恒貿庫中折半或三分一二鱗次交易移無用而作有用周而復始以備不虞以防朽傷恐合事宜敎以依狀請施行事回諭
정조 20년 · 목
肇源奏政院日記歲一曝曬例也而近年以來多不遵行予命申飭擧行
정조 20년 · 강
召見藥院提調沈頤之副提調李冕膺及諸承旨于誠正閣
정조 20년 · 강
命檢閱金履永吳泰曾牌招入直
정조 20년 · 목
昨日以尹永輝爲事變假注書履永謂有身病陳疏徑出政院以禁推傳旨捧入敎以雖是暑節豈敢言病至於徑出罷遞適中其意勿施卽爲牌招入直泰曾謂有館規陳疏徑出政院請推敎以莫曰館規卽爲牌招入直
정조 20년 · 강
推承傳色內侍金完碩
정조 20년 · 목
政院啓言檢閱吳泰曾牌招啓辭批下後承傳色不待傳書讀批徑先起去事甚未安請推考允之
정조 20년 · 강
還給太僕草記于二提擧李時秀仍下飭敎
정조 20년 · 목
該寺啓言今月初二日外寺南厩馬一匹往待於始興邑內事命下而不爲待令於始興越站進往於華城府云事極驚駭査問委折則伊日內乘奉下敎傳于書吏朴載儉處書吏使牽馬陪朴興大出往分付時誤以始興爲華城致此違錯云當該吏隸今方移送秋曹嚴刑定配奉傳下敎之際不能致愼致詳亦不可無罪當該內乘吳毅常請令該府拿問重勘前後飭敎何等申嚴而慢忽成習至有此大段錯誤莫非臣等常時不能檢飭之罪震懍萬萬恭竢重誅敎以司僕擧行例皆嚴急嚴如律令急於置郵近來則官怠吏頑睯不知畏此蓋古則司僕所屬畏中官掖隸甚於豺狼凡有命令喘喘猶恐或緩厥輩操縱之習嚴禁而反生別弊至有今番莫重奉審之行前夜擺立之馬匹敢於翌暮僅始牽往云者設寺以後所未聞之事然而官員不知提擧不聞致煩責敎然後有此草記一提擧則大臣體重除拜屬耳而二提則向下飭諭何等截嚴曾未幾何司屬之犯科若此此而不爲嚴勘其餘內乘與下人等何足責然同是提擧則一勘一否大臣之心必以爲不安又未免勿問此草記還給於二提擧處提擧勿論則下人亦可刑配乎流來該寺法例任其毀壞何也
정조 20년 · 강
諭右議政尹蓍東勿待命
정조 20년 · 목
政院啓言議政府錄事來言右議政尹蓍東以爲兼管重地毀法壞例査啓批旨責諭截嚴惶悚震懍走伏金吾門外恭竢嚴誅云仍納命召何以爲之敎以勿待命事遣史官傳諭仍傳命召
정조 20년 · 강
命戶曹判書李時秀以湖南道臣鞍馬等島屯稅田査實啓本問子該宮房草記
정조 20년 · 목
該道臣徐鼎修狀啓以爲因備局草記鞍馬等島宮房屯稅拒納者斯速推給事有命矣卽接靈光郡兼任高敞縣監南履範牒報內與內司官躬詣鞍馬松茸每也三島所在折受田畓逐庫踏驗一一打量則元結七十三結五十九負九束內除其陳頉時起田爲四十七結六十七負二束畓爲二十三結五十一負九束都合實結爲七十一結十九負一束收稅一款初無可考謄錄故該導掌崔崙及島民處詳問其來歷則三島本以有土免稅一從當年災實每結租二百斗式收捧一百斗以免稅條納于宣禧宮一百斗以土稅條納于淑徽公主房島中田多畓少民人難於納租願以代錢故每結錢二十兩式收捧四百五十兩納于淑徽房其餘以爋造太一百四十二石去核一百四十斤該導掌貿納于宣禧宮而每年至月內無遺上納打量後御覽成册今方修上云故綠由竝爲馳啓敎以果如査啓內辭意與否戶判問于該宮房論理草記
정조 20년 · 목
予曰近來注書筵說全不成樣古則雖擧條初無簡通之法注書逐段載錄仍以草冊直爲啓下矣此法雖不可遽責於近來新進輩而至於筵說則不可一任其糊塗入侍承旨筵退後每令史官修示筵本以爲補漏證訛之地可也
정조 20년 · 강
命翰林金履永還付注書牌招入直假注書尹永輝仍察廳任
정조 20년 · 목
予曰慈宮誕辰宴需中生鰒不可不預儲行會海西湖西兩水營各以五百箇照氷封進正果所入天門冬麥門冬預令內局漬水潤之古人云一喜一懼而予實懼多於喜至如饌需亦不欲張大而時當暑節不得不用心矣
정조 20년 · 목
箚略曰莫重傳命之地承受之錯誤擧行之稽忽自有太僕以來所未聞者臣以專管總察之任凡有咎責將何推諉冀幸其圖免乎事發之後未敢偃處泥首金吾恭俟斧鉞聖度包容嚴誅不加勿胥有命史官臨宣臣且感且惶雖不敢不退還私次而追想本事節節怠緩萬萬震懍此而失勘將見公法之廢朝綱之弛由臣而始豈細故哉伏願亟命有司擬以當施之律批以此豈深引之事胥命足矣陳箚太過二提擧之勿論亦出於禮卿卿須安心勿辭卽起視事仍命遣史官傳諭
정조 20년 · 목
因該府別單敎以恤典令該廳卽爲分給事分付○賑廳啓言西部全家頹壓二戶錢二兩完少頹多一戶三四間中完多頹少一戶各布一疋依例分給
정조 20년 · 강
濟州牧使柳師模以畢賑馳啓命捐廩守令願納島人施賞有差
정조 20년 · 목
該牧使狀啓以爲臣之到任在於四月中巡分給之時故自昨年十月開賑後至今年四月中巡前分排抄付之式以前牧使李禹鉉所傳掌賑案穀簿一一較準四月中終巡以臣領運穀依前式例準分磨勘而別下貿運白米四百六十七石十三斗零正租九千五百二十五石八斗五升零皮年一千六百九十八石二斗六升合折米五千一百二十七石二斗七升則亦於還民處依式例繼巡毋論還賑民每巡之內不可以五升三升支過之類則這這搜訪別抄或加給一二升或換付還賑案分等時流離見漏未及入籍之類亦皆一一搜付多方接濟俾免顚連別下穀中臣所領運折米一千三百二十五石四斗八升零四月中巡繼饋之後麥已就熟間多刈食故還賑民中抄出無麥難聊者壯八千八百八十口弱三千八十八口畢巡分給若其四窮之民廢疾之類雖於麥登之後不無阻飢之患別抄其壯弱三千一百二十六口依式加巡分給顧今早晚年麥雖幸次第登場當初耕墾之時公私穀種多歸糊口三邑之間曠土居多而若以舊還積逋一時竝徵則決是行不得之政故平役身米甲寅秋以前流來未捧條一竝蕩減昨年夏秋停捧條限秋成仍停男丁大同米夏捧條以兩朔加停物膳價米九十一石四斗五升三邑中措辭發關曉諭防給還穀則係是秋間民食之資故當年新還及留作停退條則不得不準捧計料涼藿代捧條則島中藿產近益絕貴如干舊採殆無餘儲有難如例責納涼臺驄帽則三邑之內結造爲業者只是本州中右兩面四十餘洞里及左面四五洞里而纔經大饑隨結隨賣今無見儲大靜旌義則本不以涼帽爲業例用穀布貿納本州而州民自納今旣末由則兩縣貿納尤無其路目今農作方張男女載野涼帽等屬無暇結造稍俟秋成力舒之後酌量收捧入夏以來雨澤適宜播種及時嗣後天時人功一向調動則有秋之望亦庶可待願納州民前巡將洪三弼比年補賑穀數夥然其出義捐財之誠極爲嘉尙老妓萬德理固無求亦知輕財卑賤之中尤所難能濟州牧元賑十九巡有土飢民二萬八千三百七十五口各穀一萬九千三百五十九石二斗三升零內白米九百四十八石七斗一升零田米九十九石四升正租七千七百三十二石十斗七升零皮牟五千三百七十二石十一斗三升零年米四千七十五石四斗六升零太三百五十四石十三斗七升眞麥十六石三斗八升赤豆九十八石六斗一升粟一百六石七斗六升稷一百五石二斗三升山稻一百五十六石十一斗七升皮唐二百九十二石十二斗八升白米二百六十七石十二斗六升正租六千七百六十一石十二斗四升零皮牟九百十二石八斗四升零別下貿運白米二百十三石六斗一升正租二百二十五石一斗一升零太三百三十一石十二斗二升牟四千三百六十三石三斗七升零移轉白米四百六十七石三斗四升零正租七百四十五石十二斗一升皮牟九十六石十四斗二升零巡營錢所貿牟二千七百八十一石十斗七升零眞麥十六石三斗八升田米十九石一斗賑廳牟米六百四十二石九斗五升田米七十九石十四斗四升補民庫牟米五百八十九石十三斗三升牧官司倉牟米六十一石二斗二升萬戶倉赤豆九十八石六斗一升粟一百六石七斗六升稷一百五石二斗三升山稻一百五十六石十一斗七升皮唐二百九十二石十二斗八升太二十三石一斗五升留作種子條○白給十九巡無土飢民三千六百三十五口別賑一巡四窮廢疾民二千三百五十二口各穀三千二百四十四石六斗六升零內白米四百六十三石三斗四升零正租九百八十六石五斗八升零皮牟一千七百九十四石十二斗二升零白米一百四十六石七斗七升零正租一百四十八石四斗二升零皮牟一百二十二石二斗三升別下貿運皮牟一斗三百五十六石十一斗一升監司徐鼎修別備白米二百五十六石十斗六升零正租三十八石一斗六升皮牟三百十五石十三斗八升零前牧使李禹鉉自備正租五百石前判官趙敬日自備白米六十石老妓萬德願納正租三百石前巡將洪三弼願納鹽一百二十六石十斗一升前牧使李禹鉉自備大靜縣元賑十八巡有土飢民六千三百六十七口各穀四千七百六十六石五斗二升內白米二百三十二石十斗九升零正租一千五百五十九石六升皮牟一千五百九石十一斗一升零牟米一千三百四石十二斗五升太六十四石山稻二石粟八石皮唐八十二石木麥三石稷一石白米八十七石八斗七升零正租一千二百百七十五石九斗零皮牟三百五石十二斗七升別下貿運白米九十四石十二斗三升正租三十九石二升零皮牟一千七十九石四斗七升零太六十四石移轉白米五十石四斗九升零正租二百四十四石六斗三升皮牟三十石巡營錢所貿牟米一千二百六十八石二斗四升皮牟九十四石八斗七升營賑廳山稻二石粟八石皮唐八十二石木麥三石稷一石留作土還牟米三十六石十斗一升司倉○白給十九巡無土飢民九百三十五口別賑一巡四窮廢疾民三百五十四口各穀八百七十一石三斗五升零內白米一百十七石五斗七升零正租三十八石五斗九升年米三石皮牟四百十二石六斗九升白米十七石五斗七升零正租二十一石十斗二升皮牟四十七石四斗二升別下貿運皮牟一百六十五石二斗七升監司徐鼎修別備正租十六石十斗七升前牧使李禹鉉自備白米一百石正租三百石皮牟二百石牟米三石鹽四十石三斗八升縣監高漢祿自備旌義縣元賑十八巡有土飢民六千九百十九口各穀五千八百八石三斗零內白米二百八十一石三斗六升正租三千一百二十九石三斗六升皮牟一千五百四十三石一斗八升零牟米一千七百六十石六斗一升零太九十四石二斗八升白米四十七石六斗四升正租一千四百五十七石五斗零皮牟四百五十九石六斗六升別下貿運白米一百七十三石十一斗六升太九十四石二斗八升皮牟一千四十一石六斗五升零正租三百五十一石十三斗五升零移轉白米六十石六升正租三百二十石皮牟三十六石五斗七升零巡營錢所貿牟米一千七百四石十三斗六升零營賑牟米三石一斗八升皮牟五石十三斗司倉牟米五十二石五斗七升補民庫○白給十九巡無土飢民一千八百四十六口別賑一巡四窮廢疾民四百二千口各穀一千四百七十四石七斗八升零鹽六十二石七斗四升零白米二百五十四石十三斗二升零正租四百九十八石一斗九升牟米二十石皮年七百五十一石七斗七升零白米三十三石十四斗八升正租四十二石十斗八升皮牟七十六石四升別下貿運皮牟四百七十八石一斗二升監司徐鼎修別備白米二百二十石十三斗三升零皮牟一百四十七石六斗一升零正租二百五十五石六斗一升前牧使李禹鉉自備前縣監南涑自備牟米二十石縣監洪相五自備正租二百石鹽五十八石十二斗一升前牧使李禹鉉自備三石十斗三升零縣監洪相五自備以上飢民五萬一千二百三口各穀三萬五千五百二十三石十三斗四升鹽二百二十九石六斗三升敎曰日候調順各穀以時耕耘庶有成就之望云言念賑餘民情千辛萬辛卿其另加勸課於南畝之政人力得以周及俾有有秋食實之效前巡將洪三弼屢遭出義補賑其誠可嘉其勞當酬島中兩邑守令中如有準瓜或瓜近人令該曹後日政差送否則待窠卽爲擬望老妓萬德渠何所求辦此近百包白大米賙飢濟乏乎免賤與別般酬勞間卿其從願施行後形止狀聞事回諭○賑廳啓言觀此濟州牧使柳師模狀啓則一島生靈無一捐瘠令則麥事已登賑政吉訖而島民之出義捐財者已蒙特敎褒賞今無可論本州前牧使李禹鉉自備各穀一千二百五十一石昨年捐瘠之數多或可以少補前愆而方在定配中不敢擧論本州前判官趙敬日自備正租五百石大靜縣監高漢祿自備各穀六百三石旌義縣監洪相五自備正租二百石島邑俸廩薄於陸地而各自捐廩俱爲可嘉竝令該曹考例稟處涼藿驄帽之待秋出送民勢似然依狀請許施畢賑後穀物必有會減會錄之請而今此狀聞中全不擧論請以存留形止臾令陳聞之意分付允之○吏曹啓言濟州判官趙敬日大靜縣監高漢祿旌義縣監洪相五等捐出薄廩誠心拯救殊甚可嘉趙敬日高漢祿似當施以陞敍之典洪相五則似當施以兒馬賜給之典而係千恩賞請上裁從之
정조 20년 · 강
命刑曹判書李得臣參判尹弼秉參議韓用龜越俸一等
정조 20년 · 목
承旨李肇源啓言秋曹日次公事中李光寅孫景海兩囚推案互換貼付於原文案之下該曹之不能照檢誠極未安請當該諸堂竝從重推考敎以不可推考而止一竝越俸一等
정조 20년 · 목
刑曹啓言御寶僞造罪人尹鳳儀一犯再犯罔非渠手之所犯而一直推誘忍杖不服情狀尤極凶校請加刑得情敎以一僞猶可惡再犯尤難赦除尋常箇箇嚴刑期於得情未完決諸囚切勿抛置斯速究竟已結案中卿等於退仕之暇輪回看詳如有十分起疑之端以其起疑者問子僚堂議于卽官咸以爲容有可議云爾則判堂持文案來待政院微稟又啓言殺獄罪人孫景海足踢梁斗機卽地致命之狀諸證之招不啻明白而一直抵賴終不輸款萬萬痛惡請加刑得情敎以手勢雖甚分明求生必死容或有毫分起疑之端乎卿等各出意見及覆究理待後日次加刑取招仍又論理回啓又啓言偸穀罪人李光寅原稅穀未納之前恣意犯用自有當律渠旣全船臭載則有何雇直乃敢諉之船價者都出於欲掩國穀之犯手故爲名色之互換情狀極爲巧惡請加刑得情敎以此獄眞所謂生道殺人而許久訊推尙不取服焉有如許法曹乎今番則箇箇考察各別嚴訊捧直招以聞又啓言殺獄罪人鄭戊甲其所粧撰與前無異江阿之被踢血便諉之下血樂孫之目覩立證歸之誣罔只以情誼不泛等語一直抵賴終不輸款情狀萬萬校惡請加刑得情敎以各出意見別加訊推無或如前漫漶又啓言殺獄罪人李分金踢殺私婢當全事始旣輸款終又變辭誠極痛惡請加刑得情敎以無循前套別出意見加刑取服又啓言僞造御寶罪人金熙明僞造印信時必有共謀之人而終不直告請加嚴刑期於輸款敎以僞造異於殺越其所究覈不是難事更加嚴刑期於得情又啓言殺獄罪人朴仁興推殺金介不情節全然牢諱殆若初無所犯者然情狀萬萬痛惡請加刑得情敎以例訊例推後供如前供惡在乎欽恤之義乎卿等別出意見後日次各別嚴訊得情俾無當宥滯囚當償倖逭又啓言殺獄罪人咸奉連打殺徐弼興情節至爲兇毒而其所粧撰去而益甚稱以旁觀終不吐實請加刑取服敎以豈可任其不生不滅不恤當暑瘐斃乎卿等各出意見加刑取服
정조 20년 · 강
命承旨馳詣明陵奉審摘奸局內諸陵一體奉審
정조 20년 · 강
命注書金履永還付翰林牌招入直
정조 20년 · 강
命來十一日輪對當次人受點後日次待令
정조 20년 · 강
命圖差宮監人申光昇嚴杖定配次知中官劉仁獐勘律
정조 20년 · 목
刑曹啓言依下敎內侍府書員申光昇嚴杖究問則以爲本寺有司堂上兼任淸瑾縣主房次知而以本宮所管光州築洑事招渠謂曰後前宮監不善幹事汝須下去替行看檢云故不敢違拒今四月間往光州地與本官看坪後求得換錢三百兩雇民築洑之際民人田土割爲水道而前去宮監約以給價渠下去後亦未給價民人三百餘名忽地成群縛打渠及宮差幾乎致命幸賴本官之救僅僅圖生云其圖差宮監作弊鄕民之罪竝箇箇遲晚請上裁敎以渠雖實宮監猶不敢作弊於嚴飭之下內侍府下人何關於宮房而假稱替往犯科如許極爲駭痛更加嚴杖加律定配當該次知中官令該府考律嚴處後草記以懲後弊○義禁府以當該中官劉仁獐杖一百收贖告身盡行追奪放送啓
정조 20년 · 강
飭大司成尹得孚察任
정조 20년 · 목
敎曰未肅拜大司成待開門牌招察任
정조 20년 · 강
給漢城寸頹戶恤典
정조 20년 · 목
因該府別單敎以恤典令該廳卽爲分給事分付○賑廳啓言東部全家頹壓一戶錢二兩三四間中完多頹少一戶布一疋西部全幕頹壓一戶錢二兩三四間中完多頹少二戶各布一疋南部全家頹壓一戶錢二兩合錢六兩布三疋依例分給
정조 20년 · 강
命檢閱吳泰曾放逐竹山地金履永配驪州地
정조 20년 · 목
政院啓言檢閱吳泰曾金履永嚴敎之下徑出禁扃轉尋鄕路而此與無端俓出有異請推考警責敎以擧措可駭前注書金履永何可逐鄕而止卽其地定配以懲新進客氣不知嚴畏翰林吳泰曾卽其下去地方放逐○義禁府啓言檢閱吳泰曾下去竹山地卽其地放逐前注書金履永下去驪州地卽其地定配押送配所
정조 20년 · 강
召見諸承旨于熙政堂
정조 20년 · 강
命明日次對進定重推有司堂上沈頤之李時秀
정조 20년 · 목
敎曰明日次對進定於今日本司坐起槐院揀擇坐起皆於筵退後爲之○敎曰籌坐有司堂上皆懸頉雖曰公故亦足推移當該堂上竝從重推考
정조 20년 · 강
召見大臣備堂子熙政堂
정조 20년 · 목
予曰金直淳宋啓幹向付軍職使之上來矣去就何以爲之云耶右議政尹蓍東曰雖以鄕薦別例今付軍職而其出處去就臣未詳知矣予曰承宣之任不可暫曠而其在禮待之義同副尙不許遞其去就亦有所聞耶蓍東曰姑未聞矣蓍東曰李健秀手本厚州事前道臣今旣登筵下詢其形便似好矣兵曹判書趙宗鉉曰厚州事臣之前日狀啓中已爲悉陳而鎭邑之間從速決之然後民可以安頓矣以朝聚暮散之類皆願受糶資生而旣非入籍之民則有難如例分給若不給則渠輩亦無以支保此尤可悶矣予曰然矣第詳陳其形便可也宗鉉曰臣旣未躬審則烏梅江之割屬便否雖未詳知至於祥覇坪則在於厚州江界之間彼此通稱祥覇而自厚州去三水嶺阨甚險無以通路必由江界地然後地勢平衍道里亦近若以江界無用之祥覇割屬於厚州實爲兩便之方矣予曰使厚州之民先爲借路通涉無妨矣宗鉉曰此雖江之空閒等棄處而皆有把守使不得踰越通涉矣蓍東曰土地之分割在所愼重而若不設鎭則三水恐有空虛之慮矣予曰今若設鎭於厚州則三水必無彼人潛採之患而亦免把守之弊矣令有司堂上從速決定可也予謂刑曹判書李得臣曰近日未完決獄案何其稽滯也得臣曰泮人殺獄事渠輩互相推諉且多逃躱者尙未得正犯椊難決案矣予曰寧有如許國體所謂逃躱者今捕將另加詗捕此月內若未捉納則該廳首校自卿曹捉來嚴因月三推問刻期捕納可也
정조 20년 · 강
召見京畿監司金文淳于熙政堂
정조 20년 · 목
予謂文淳曰予之任卿謂以勤勵豈意隨事僨誤至於如此乎以安陽橋事言之修築始役雖在前伯時而未及周歲已爲頹圮苟能董察先事慮患則豈有致此至於撥站事新設之飭敎何如則華留之不送撥卒替送其將之年老者又騎未馴之濟駒致有顚蹶之患極爲駭然其在重人命之道不可無罪卿則雖與前伯華留有異旣在總察之地不能照飭亦難免其責矣華留則難於遞易姑以被謫居官之例施行昨年修橋時監董禆將加資帖卿其收取燒火差定始興最苦之役使之趁速修改事分付地方官亦以此意使東伯知之可也
정조 20년 · 강
推承旨李肇源命李城輔承宣擬入事傳敎中誤字釐正頒布
정조 20년 · 목
右議政尹蓍東啓言日前同副承旨李城輔承宣望擬入事傳敎中寺監之寺字以司字書出朝紙莫重傳敎有此誤頒事體極爲未安當該承旨推考誤字更爲釐正頒布從之
정조 20년 · 강
命祭酒宋煥箕陞擢亞卿
정조 20년 · 목
右議政尹蓍東啓言成均館祭酒宋愌箕以山林宿望年且七旬不可久置下大夫之列擢用亞卿之職以盡招徠之方似合事宜矣從之
정조 20년 · 강
遞左捕將李漢豊
정조 20년 · 목
右議政尹蓍東啓言御營大將李漢豊有至切之情理當此詗戢申飭之時兼帶捕盜大將之任勢難行公請許遞從之承旨李肇源曰左邊捕盜大將李漢豊許遞事命下矣在前如此時有池大將兼察之例今番則何以爲之敎曰右大將兼察牌招聽傳敎
정조 20년 · 강
推玉堂沈奎魯
정조 20년 · 목
承旨李肇源啓言莚席事體何等嚴重而玉堂沈奎魯進伏之際擧措顚錯請從重推考從之
정조 20년 · 강
召見下直閫帥守令于熙政堂
정조 20년 · 강
命星州牧使李述源畿邑守令口傳相換
정조 20년 · 목
敎以見其貌有病色星州牧使李述源畿邑守令令該曹口傳相換仍令辭朝述源與利川府使趙榮慶相換
정조 20년 · 강
以林蓍喆爲大司諫李鼎德爲兵曹參知竝前望也
정조 20년 · 강
中批宋煥箕爲禮曹參判李城輔爲參議仍令乘馹上來
정조 20년 · 목
敎曰特除旣多其例祭酒宋愌箕同副承旨李城輔特除禮曹參判參議仍敎曰兩山林乘馹上來事爲先下諭道臣又敎曰資級之陞擢豈爲侈卿職銜非特念卿家先端揆之薦似予心之企佇有意在焉況見職卽間任而溽暑如此差待涼生幡然起身上來登筵事下諭于新除授禮曹參判兼成均館祭酒宋愌箕處
정조 20년 · 강
前承旨李城輔陳疏辭職賜批仍令下諭促其登道
정조 20년 · 목
批以夙夜之任縻以久曠反欠禮使之方見窠春曹佐貳拔例特授爾其念予必欲致之至意卽起登道仍敎曰此批答下諭于前同副承旨李城輔
정조 20년 · 강
飭大司成尹得孚牌招察任
정조 20년 · 목
因得孚違召敎曰除拜已久尙不出肅有召輒違節拍無期事體道理不容如此今聞所以逡巡之端皆非其然之事從重推考更卽牌招嚴飭察任
정조 20년 · 강
推兵曹判書趙宗鉉以申應周爲左邊捕盜大將
정조 20년 · 목
因左捕將望筒敎曰若非八十七十老人則篤老奉親之特除外任者當點下於何人乎初次望筒還給之後更擬者又如此當該兵判推考望筒還給改望以入以應周批下
정조 20년 · 강
命黃土歧權管曺錫中分揀前假注書具得魯仍察廳任
정조 20년 · 목
敎曰黃土歧權管曺錫中分揀前權管仍任
정조 20년 · 강
遞知義禁金載瓉同義禁李書九以李祖源閔台爀代之口傳也
정조 20년 · 목
敎曰政月政官無異訟司訟官勢必妨務吏曹判書金載瓉漢城左尹李書九兼帶金吾之任竝許遞令該曹口傳差出待下批待開門牌招察任
정조 20년 · 목
因該府別單敎以恤典令該廳卽爲分給○賑廳啓言西部全家頹壓一戶全幕頹壓五戶各錢二兩完少頹多四戶各布一疋南部完少頹多二戶三四間中完多頹少二戶各布一疋北部完少頹多四戶三四間中完多頹少一戶各布一疋合錢十二兩布十三疋依例分給
정조 20년 · 강
戶曹啓請嚴飭靈光郡詳察宮土毋得減其稅納從之
정조 20년 · 목
該曹啓言依下敎靈光郡鞍馬等島結數贏縮稅納多寡詳問該宮房則三島宮土元總七十九結零除新舊流來陳頉今番打量時起實數爲七十一結十九負一束收稅之規則每結代錢二十兩合一千四百餘兩內宣禧宮免稅所納太雜費竝一百四十二石去核縮劣竝一百四十斤淑徽公主房土稅所納雜費竝四百五十兩其餘則用下於導掌往來浮費役價條云結負則比之元總所減不過爲七結零年久災頉無怪其如此稅納則導掌所收雖有豐歉之異宮房所納初無增減之弊別無可以査實釐正者嚴飭該邑另加詳察宮土毋或有減縮之弊屯民毋敢售頑拒之習事請分付道臣允之
정조 20년 · 강
中批順川郡守朴載淳爲修撰
정조 20년 · 목
敎曰後世之樂寓之於詩有關世道大矣欲使文體回漓則先從希音之可敎者當示何莫學之階庭春邸時重訂挹翠詩豈爲詞侓微意在焉近年重刻訥齋詩亦由於此且況兩人名義誦其詩足知其人故牧使朴祥後孫才命除職則今於故校理朴誾詩集之開板印進豈可一爲一否朝聞筵臣言詞華可備顧問順川郡守朴載淳修撰除授
정조 20년 · 강
吏曹請權知承文院副正字呂東植等十七人口傳施行命尹永輝一體口傳
정조 20년 · 목
吏曹啓言權知承文院副正字呂東植金鎰李䝘來金邁淳閔命爀南度中李周植鄭日泰尹命烈許珩李章垕沈厚鎭閔令儒鄭進明南宮惺李弘謙趙璜鎭請口傳施行允之敎以尹永輝一體口傳權知槐院
정조 20년 · 강
命注書柳遠鳴兼春秋安經心金良倜假注書任俊常嚴問捧口招以聞
정조 20년 · 목
是日命遠鳴以遐鄕之未經注書者擬注書望且令入直以檢生疏者遠鳴乃以曾前屢經注書者擬入且又申退敎以注書柳遠鳴令該府拿問捧口招以聞又敎以偃臥接主人家翰林逐鄕後不卽入來交代以致門鑰已下之兼春秋安經心金良倜令該府爲先拿問處之又敎曰未差代之注書不爲仕進不知去處當該注書任俊常令該府拿問嚴勘又敎曰時囚罪人柳遠鳴金良倜安經心任俊常等以口招嚴問草供捧入事分付○義禁府啓言承政院注書柳遠鳴原情以爲渠蒙騃無識濫叨記注之任固當隨事謹畏而遐鄕之未經注書者次次擬入事飭敎之下乃敢以曾前頻經者擬入至於省記之雖有假注書必以實官仕直旣承下敎而無端出去前後罪犯萬殞猶輕云請上裁敎以近來新進一再登筵則癡習麤氣觸處掩不得凡有命令暋不知懼踰濫日甚自干罪科渠亦效尤親聽之筵敎漫若不知渠之所爲豈不痛惡釋褐後注書未爲之人使之輪回照擬則尙餘多人忽以屢次行公者擬入且使渠省記入直生疏初入之類照察檢飭渠敢稱以私故擅離直次以至翌朝亦不仕進又於嚴問之下猶且吞吐漫漶自歸罪上添罪之料名以捧口招卿等不能反覆嚴問以如許供辭循例捧入卿等推考幺麼注望何以違令忽自番所躍出委折更加各別嚴問一一直招然後文案修啓又啓言兼春秋安經心原情以爲渠以兼春秋所當趁門鑰出去而乃敢徑先出去翰林逐鄕之後未卽來待以致入侍之未及交代致此嚴問渠之罪狀萬死無惜云金良倜原情以爲渠爲兼春秋翰林出去則宜卽交代而愚迷所致偃處私次未卽待令致此嚴問罪合萬殞云請上裁敎以若非翰林之出去渠等不知去處之罪將無以現發渠等以遐方文臣出入筵席其爲榮耀果何如則敢生占便之計無一人等待究厥所爲萬萬駭然口招事體尤何等至嚴則漫漶納招隱諱情狀供辭勿施更爲各別嚴覈一一捧直招以聞又啓言假注書任俊常原情以爲新差假官未及仕進則渠當仕進而偃然在家初不入去致此嚴問渠罪實合萬殞云請上裁敎以區別功議考律勘放後草記又以罪人任俊常杖一百收贖告身盡行追奪放送啓
정조 20년 · 강
召見藥院提調沈頤之副提調李書九于誠正閣
정조 20년 · 목
該監司朴宗甲啓本朔州府使閔致愼菑稅有惠族逋何濫慈山府使閔昌爀謗豈盡信政固多疵郭山郡守抑相斗政或未察志則有爲雲山郡守權心彥宜加振刷所貴悃愊永柔縣令金洪運心固願治政或非時甑山縣令李榮大差欠振厲實貴精勤竝中楚山府使鄭信達惟吏是聽與民爲巿下
정조 20년 · 강
推平安監司朴宗甲
정조 20년 · 목
政院啓言卽見平安監司朴宗甲今春夏等褒貶啓本則邊將無一人居下殊無嚴明殿最之意請推考允之
정조 20년 · 강
吏兵曹以平安道守令邊將殿最開拆降考啓
정조 20년 · 목
吏曹啓言考見平安監司朴宗甲今春夏等褒貶啓本則郭山郡守柳相斗以政或未察志則有爲爲目永柔縣令金洪運以心固願治政或非時爲目竝宜置下考而置諸中考殊無嚴明殿最之意請該道道臣推考柳相斗金洪運竝罷黜允之○兵曹啓言考見平安兵使任嵂今春夏等褒貶啓本則昌洲僉使楊宗潤乃反襲謬爲目吾老梁萬戶李楚大何爲要譽爲目乫軒洞權管崔鳳翼蓋察倉逋爲目小坡兒權管趙致煥酒失宜警爲目甲巖權管朴壽奎奈此不勤爲目則竝宜置下考而置諸中考小吉號里權管鄭興周何足深責爲目則宜置中考而置諸上考殊無嚴明殿最之意請該兵使推考楊宗潤李楚大崔鳳翼趙致煥朴壽奎竝下考施行鄭興周中考施行允之
정조 20년 · 강
命定州紀蹟碑董役牧使金爔半熟馬一匹賜給首校邊將除授次校賞加其餘令道伯施賞上言幼學高仁基亦令從願施賞
정조 20년 · 목
敎曰定州紀蹟碑所重有在而功役告完後狀本來到施賞一款未遑爲之今見道伯貶題思之渠輩必等待董役首校問名邊將除授次校一人賞加其餘令道臣施賞上言幼學高仁基亦令道臣從願施賞後狀聞事下諭于關西道臣地方官定州牧使金爔半熟馬一匹賜給
정조 20년 · 강
遞掌令尹悌東持平申龜朝
정조 20년 · 목
因監察茶時敎以違牌及未肅拜人許遞
정조 20년 · 강
有政吏曹判書金載瓚進
정조 20년 · 강
遞承旨李晚秀姜忱以李敬五申鳳朝代之竝前望也
정조 20년 · 목
晩秀違召敎曰堂疏之後情勢似然許遞○承旨洪仁浩啓言臣與同副承旨姜忱伴直謂有情勢陳疏徑出而原疏以國忌正日留院伴直無人請右副承旨朴宗來牌招敎以同副承旨許遞前望單子入之待下批牌招入直
정조 20년 · 강
命事變注書以康就昇差出
정조 20년 · 목
敎曰事變假注書改差以香室入直官員康就昇差出
정조 20년 · 강
司饔院以均廳十月給貸依例取用啓
정조 20년 · 목
司饔院啓言本院朔用近甚苟艱在前如此之時均廳十月給貸旣有預受之規請依前例取用事分付該廳允之
정조 20년 · 목
持公事入待也○予謂右承旨洪仁浩曰玉堂上疏何言也仁浩曰日前堂箚自政院旣不捧納使院吏捧置院中櫃子已至四日爲玉堂者宜乎有引義之擧矣予曰玉堂封箚時必拜隨箚到院亦拜其重如此今番政院事誠不成說矣
정조 20년 · 강
護軍徐有臣疏請休致賜批許之
정조 20년 · 목
疏略曰臣家自祖先來歷事聖朝忠勤盡瘁保有令名而冠冕奕世門戶華顯歷數搢紳罕與爲比臣父平日家庭之戒未嘗不以滿盈爲懼臣佩服先訓言猶在耳迺臣不肖無狀忝辱先緖大取狼狽幾底顚覆特蒙我聖上記念先臣庇及厥嗣拔之於九死之中被之以再造之私追惟過境莫非臣忽於持盈自我致冠而仰貽陶甄之勞也比歲以來臣子迷騃誤蒙殊恩出入邇列翺翔華膴臣又謬被聖簡華貫峻職左右兜攬名器玷污爵秩無漸父子金貂步武相隨每一簉班同朝艷稱重以歲時粳鱐輒荷格外之存問西邑休暇俾遂豚犬之微願臣之憂惴之情不翅萬萬於前昨年以後一退之志未嘗須臾忘也時則惟我慈殿慈宮寶籌齊崇我殿下聖孝出天揄揚賁飾縟儀屢擧臣雖耄聵得與虞廷鳥獸同蹌於九成之舞不敢以陋賤之私仰浼於崇嚴之聽而乃若臣情之懇急一日不退有一日盈滿之懼二日不退有二日盈滿之懼殿下於臣屢加寬貸曲費造化者念臣父甘盤之舊勞也爲世臣全保之盛德也臣若貪戀寵祿鍾漏不止重陷罪戾則是上以負曲成之仁下無以從先臣於九原也臣受恩罔極一死以報自誓於心而乃以垂死殘骸敢乞休退者是豈臣所樂爲哉伏乞聖慈亟俾臣奉朝請之銜以卒生成之澤批以先卿文淸與南文淸後先有稽古之勞予視卿等如視家人痾癢與共無欲不遂卿以先卿之子持盈盛之懼決意勇退不俟年至卿言可感卿心可貴今當矯時正俗之會如卿泊然於進取者若不副其懇其可曰念先卿乎疏懇特許所請
정조 20년 · 강
知敦寧蔡廷夏上疏陳無敦寧乞遞批許該曹稟處
정조 20년 · 강
兵曹判書趙宗鉉上疏請解所帶本兼諸任賜批不許
정조 20년 · 목
疏略曰臣於武庫雖曰例兼與新除都提調其不可周旋於一寺卽通朝之所共知伏乞將臣本兼諸任亟賜鐫免批以例兼豈有嫌避勿辭行公
정조 20년 · 강
副校理吳鼎源上疏請收禁令又請收還臺臣處分中傳敎句語賜批不許命傳敎中鼠竊輩一句依朱書本文刪定
정조 20년 · 목
疏略曰近日三司之臣進退去就誠爲狼狽當言而旣不得言則不敢爲進身之計參以情勢容或無怪此亦近於古人不得其言去之義而日昨所下傳敎有以仰聖明之俯燭無餘矣與其下敎而誨責之使不敢違召而呈病恐不若收還禁令俾得各盡其職責在上而無束迫之歎在下而無惶阨之心耶夫設法而禁言古牒之所無以我殿下之聖明而有是誠非群下之所仰望者今則一事二事小有不摡輒已禁之幾乎無事而不禁無言而不禁言者眩亂莫之措手設或有言百回宛轉恐或觸犯其言之不足有無可知苟如是則雖無是言可也尙何望補裨治化而亂賊亦何所知懼哉設禁已久耳目漸忸以至喉院之臣不顧名義之嚴而憑依朝令以一例退斥爲能事三司之吏圖免刑棍之治而瞬目門卒以要得驅逐爲妙計官吏相徇事近藉弄爲害世道亦非細故臣豈不知象魏之懸法實是苦心之有在而試於淸燕之暇若或却顧而反省則縱不恤目前流弊之端獨不念萬世貽燕之謨乎伏願更加三思焉臣於數三件近事尤有所憂慨駭惑者向日諸臺臣爲陳沐浴之請將入禁門門將阻之相持累晌呵導而進摧沮而退行止彷徨瞻聆駭羞騎省之臣疏請收禁此實執藝之義無關設禁之條而喉舌之地無難斥退自甘壅蔽至於日昨奉朝賀臣金鍾秀之陳疏又爲門將之所阻躸堂亦不許入竟至退却雖未知疏辭之有何涉禁而大臣者卽君上之所敬禮身雖休退體貌自異而恣意操切有此無前之事擧措之驚駭朝體之壞損更無餘地臣實痛之伏願竝命査實勘治以懲來後月前臺臣處分傳敎中鼠竊不饜等句語恐違聖人辭不迫切之義終有欠於如綍之出臣竊不勝爲聖明慨惜伏乞俯賜審察向前一二句語持命收還從今以往更加留意以光聖德批以設禁近於時措之宜矣門禁卽騎堂識分內事捧疏却疏豈有大官小官之界限則爾之區別爲說大是妄錯月前臺臣處分傳敎中不饜鼠竊等句語事如爾眼孔宜乎瞠惑然不饜之戒在於鄒書初卷第一章鄒聖豈欺我哉至於鼠輩之取喩爾不見紫陽書乎添却一竊字猶出委曲之意而爾反以此爲言言亦似是卽令政院鼠竊輩之竊字依朱書本文刪定
정조 20년 · 강
校理朴鍾淳尹益烈修撰洪秀晩聯疏請收禁令賜留院箚批仍請初四日違牌兩司諸臣刋削賜批
정조 20년 · 목
疏略曰臣等纔呈箚本終見格於喉院欲效忠憤而反受疑於君父自壞館規貽辱淸朝今欲退而自靖則屢違召命都隳義分欲進而膺命則鐵限在前大防難越臣於進退實爲狼狽伏乞聖慈念四維之至重亟遞臣等所帶之識臣等竊伏覸我殿下治務鎭靜而反多姑息之歎德懋容受而或忽慮患之戒每有一番事端輒設一條禁令不問言之當否事之大小皆逐事而逐設殆若援例而應行以此爲箝口息鬧之神權妙方殿下始猶以爲萬不獲已之擧而駸駸然眼慣耳熟習以爲常無事則已有事則終歸禁條於是乎在下者不得不以請收禁令爲目下塞責之資昨日如是今日如是朝廷之上已成一副前例上下相循莫或擺脫其不誠無謂不可傳示來後果有大於此者乎臣等歷觀前世其禁條之多未有如近日者非以前代之人辟不知設禁爲防口之妙榮而惟殿下獨得其術也正以禁抑言者著爲令式非晠世之美事故歷代人主皆憚於此而不敢肆爲乃殿下斷而行之莫之顧恤此例一開後弊難言藉使後世有拒諫抑忠之擧輒皆以殿下爲口實則殿下亦何以辭其責乎雖以伊日事言之臣等之疲軟有不足言而名以堂箚留置啓板已經多日卽四百年所無之事也其時承宣於其堂箚之到院也旣不曰涉禁又不思登徹乃以未及停當等語漫漶依違苟延時日此其意只出於畏罪而獨不念公議之唾罵有甚於嶺海之擯斥乎及夫臣等之規斥也暫時徑出黽勉引義旋卽揚揚無所顧忌其義理之放倒廉防之喪失令人代羞無足索言伏願收還禁令仍令捧入留院之箚本持賜兪允焉臣等又有所駭惋者初四日新除兩司諸臣召牌之下一齊違傲有若無事可言若然時則事端已彰露設禁未有成命則是豈可却顧退縮晏然伈默者乎言責之地猶尙如此今之習俗可謂無奈臣謂伊日違牌兩司諸臺一竝施以刋削之典斷不可已批以箚未承批安得不如是引義與知而昌禁有異持爲賜批原箚留中使信令與禮遇之意兩行不悖附陳事依施
정조 20년 · 강
賜留院玉堂箚批校理宋翼孝林漢浩副校理尹益烈修撰洪秀晩李升運副修撰朴鍾淳聯名拜箚在初五日而至是入徹